Κανονισμός (ΕΚ) αριθ. 1514/2001 του Συμβουλίου της 23ης Ιουλίου 2001 για την τροποποίηση του κανονισμού (ΕΟΚ) αριθ. 1696/71 για κοινή οργάνωση αγοράς στον τομέα του λυκίσκου ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37, την πρόταση της Επιτροπής(1), τη γνώμη του Ευρωπαϊκού Κοινοβουλίου(2), τη γνώμη της Οικονομικής και Κοινωνικής Επιτροπής(3), Εκτιμώντας τα ακόλουθα: (1) Το άρθρο 12 παράγραφος 5 του κανονισμού (ΕΟΚ) αριθ. 1696/71 του Συμβουλίου(4) προβλέπει τον καθορισμό του ποσού της ενίσχυσης για τον λυκίσκο, ο οποίος παράγεται στην Κοινότητα, για περίοδο πέντε ετών που εκτείνεται από τη συγκομιδή 1996 μέχρι τη συγκομιδή 2000. (2) Η Επιτροπή υπέβαλε στο Συμβούλιο, όπως ορίζεται στο άρθρο 18 του κανονισμού (ΕΟΚ) αριθ. 1696/71, μία έκθεση επί της εξέλιξης της οικονομίας του τομέα του λυκίσκου στην Ευρωπαϊκή Κοινότητα. Η έκθεση αυτή καταδεικνύει ότι είναι αναγκαία μια προοδευτική προσαρμογή της παραγωγής στις απαιτήσεις της ζήτησης τόσο ποσοτική, μέσω μιας μείωσης των εκτάσεων και των παραγομένων ποσοτήτων, όσο και ποιοτική μέσω της μετατροπής των ποικιλιών, κυρίως υπέρ ποικιλιών που έχουν τη μεγαλύτερη ζήτηση από τη ζυθοποιία. (3) Είναι σκόπιμο να παραταθεί για μια περίοδο τριών ετών το ποσό της ενίσχυσης που ισχύει προς το παρόν και να προβλεφθεί έκθεση που να καλύπτει αυτή τη νέα περίοδο. (4) Τα απαιτούμενα μέτρα για την εφαρμογή του κανονισμού (ΕΟΚ) αριθ. 1696/71 θα πρέπει να θεσπισθούν, σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 1696/71 τροποποιείται ως εξής: 1. Στο άρθρο 12 παράγραφος 5, το στοιχείο α) αντικαθίσταται από το ακόλουθο κείμενο: "α) Το ποσό της εν λόγω ενίσχυσης ανά εκτάριο είναι ενιαίο για όλες τις ομάδες ποικιλιών. Καθορίζεται σε 480 ευρώ ανά εκτάριο από τη συγκομιδή 1996 και για περίοδο οκτώ ετών." 2. Στο άρθρο 12 παράγραφος 5, το στοιχείο δ) αντικαθίσταται από το ακόλουθο κείμενο: "δ) Η παρακράτηση της ενίσχυσης γίνεται σωρευτικά για περίοδο που περιορίζεται σε τρία έτη στο τέλος της περιόδου αυτής, όλη η ενίσχυση που θα έχει παρακρατηθεί πρέπει να έχει διατεθεί." 3. Στο άρθρο 18 δεύτερο εδάφιο, η ημερομηνία "1η Σεπτεμβρίου 2000" αντικαθίσταται από την ημερομηνία "31η Δεκεμβρίου 2003". 4. Το άρθρο 19 διαγράφεται. 5. Το άρθρο 20 αντικαθίσταται από το ακόλουθο κείμενο: "Άρθρο 20 1. Η Επιτροπή επικουρείται από μια επιτροπή διαχείρισης λυκίσκου (στο εξής καλούμενη 'η επιτροπή'). 2. Σε περίπτωση αναφοράς στο παρόν άρθρο, εφαρμόζονται τα άρθρα 4 και 7 της απόφασης 1999/468/ΕΚ. Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ είναι ένας μήνας. 3. Η επιτροπή θεσπίζει τον εσωτερικό κανονισμό της." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 2001. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Ιουλίου 2001.

[Source: multi_eurlex | Tokens: 2806]